Fasnachts-Comité

S' **Fasnachts-Comité** (Oft numme *Comité*, aber au *Offiziells Fasnachts-Comité*) isch dr offizielli Organisator vo dr Basler Fasnacht. 

## Uffgoobe vom Comité
S' Fasnachts-Comité organisiert e jedes Joor dr Cortège am Fasnachts-Mäntig und -Mittwuch Noomidaag.
Usserdäm bemieht me sich fyr die ganzi Fasnacht vernympftigi Raahmebedingige schaffe z' kenne.
Yber d' Ussgoob vonnere *Fasnachtsblaggedde* und *Bättelaggzione* duet s Comité die aagschlossene Grubbe leischtigsbezooge subvenzioniere (Lies au: Problematigg)
Usserdäm wird jedes Joor, kurz vor dr Fasnacht, e Heftli namens "Rädäbäng" druggt, wo alli Grubbene mit ihrem Sujet und witterfierende Informatione uffglischtet sin.
### Rund um d' Fasnacht
Vor dr Fasnacht isch s' Comité verantwortligg fyr d' Organisation und Ussfiehrig vom Monstre-Drummelkonzert (*Drummeli*) und hets Patronat bim offizielle Bryysdrummle und -pfyffe.
Noo dr Fasnacht findet denn *die erschti Lektion* statt, e Noochwuggsfeerderig, wo mit zahlriiche Mitmach-Aggzione fyrs Larve-kaschiere und -moole, fyrs Ladärnemoole und nadyyrligg fyrs Drummle und Pfyffe duet wärbe.

Fyr neu zuezoogeni Exil-Zyrcher und sunschtigs fasnachtsfremds Fuessfolgg bietet me Informationveraastaltige aa.

Nadyyrligg gheerts au zue de Uffgoobe vom Comité d' Beziehig zue de aggtive Fasnächtlerinne und Fasnächtler uss allne Grubbierige z' pfläge.

Witter isch me allewyl im Gspreech mit de Gremie vo de Inträsseverein (IG Gugge, FG Gugge, IG Wage, IG Tambouren- und Pfyffergrubbe, IG Chaise und au em *Schnitzelbank-Comité*) und hegt frindschaftliggi Kontaggt mit Beheerden und andre Inschdituzione (Regierig, Polizey-Deppartemänt, BVB, Baudepartemänt, Basel Tourismus).

S' Comité fiehrt e aiges Fasnachtsarchiv und ybergit alte Grimpel em Staatsarchiv zur wittere Uffbewaarig (Änd-Deponii).

## Problematigg
Nid alli Clique und Fasnachts-Grubbierige hänn sich unterem Fasnachts-Comité zämmegschlosse.
E wichtige Bestandteil vo dr Basler Fasnacht isches, dr Obrigkeit dr Spiegel vor d' Naase z' hebe und uff alles ufmerksaam z' mache was nid eso guet lauft in dr Wält.  Drumm hänn ainigi Grubbe Mieh sich ere Organisation unterzstelle wo reguliert, bewärtet und kontrolliert.  Anderi sinn mit em Fasnachts-Comité nid z'friede und hänn aigeni Comités grindet (z.&nbsp;B.: Comitée2000)
Die organisierti Fasnacht bringt e Huffe Struktur aber au Vorschrifte und Richtlinie mit sich wo do und deerte uf Wiederstand stoosse. So wärde zem Bischpiel Cortège Marschroute und -ziite pingeligg gnau vorgschriibe und yberwacht.
E wittere Punggt wo allewyl fyr viel Unmuet sorgt isch die leischtigsbezoogeni Subvenzionierig, wo noneme verworrene Syschtem dr Ufftritt vonnere Grubbe an dr jewilige Fasnacht bewärtet und dämentsprächend au subvenzioniert. Ifluss hän unter anderem d' Waahl vom Sujet und d' Umsetzigg drfoo.

## Gschicht

D Fasnacht isch früener emol seer vil chläiner und unorganisierter gsi. Quodlibet, e Groossbaasler Veräin, wo 1858 gründet worde isch und sich under anderem em Singe und Theaterspiile gwidmet het, het um d Joorhundertwändi in dr Fasnachtszit afo Maskebäll und Umzüüg organisiere. aber es het witer sälbständigi Clique und Schnitzelbängg gee, wo uf äigeni Fust dur d Stroosse und Bäize zooge si. 1910 het sich s Baasler Turismusbüro mit Quodlibet und em Chläibaasler Wurzegraaber-Kämmerli zämmedo und si häi s Fasnachts-Comité gründet.

## Fuessnoote


## Weblinks
*  www.fasnachts-comite.ch Offizielle Webufftritt vom Fasnachts-Comité